دعائے عرفہ

دعائے عرفہ امام حسینؑ کے نزدیک بالخصوص اہلِ تشیع میں نہایت اہم دعا ہے، جو 9 ذی الحجۃ کو میدانِ عرفات اور دیگر مقامات پر پڑھی جاتی ہے۔ یہ دعا بلند عرفانی اور عقیدتی مضامین پر مشتمل ہے اور روایت ہے کہ امام حسینؑ نے اسے عرفات میں اپنے اہلِ خانہ اور اصحاب کے ساتھ نہایت خضوع و خشوع کے عالم میں قبلۂ رخ ہو کر پڑھا۔ غالب اسدی کے بیٹوں بشر و بشیر کے مطابق آپؑ نے غروب کے قریب ہاتھ بلند کر کے یہ دعا ارشاد فرمائی۔ کفعمی کی روایت کے مطابق دعا کا اختتام ان الفاظ پر ہوتا ہے: "لا اله الا انت وحدک لا شریک لک لک الملک و لک الحمد و انت علی کل شیء قدیر. یا رب یا رب یا رب" (تیرے سوا کوئی معبود نہیں، تو یکتا ہے، تیرا کوئی شریک نہیں، بادشاہی تیرے لیے ہے اور حمد تیرے لیے ہے اور تو ہر چیز پر قادر ہے۔ اے پروردگار، اے پروردگار، اے پروردگار)۔ جبکہ سید بن طاؤس کے مطابق اس کے بعد یہ جملے بھی آتے ہیں: "الہی انا الفقیر فی غنای فکیف لا اکون فقیرا فی فقری" (اے میرے معبود! میں اپنی غنا میں بھی محتاج ہوں تو اپنی محتاجی میں کیسے محتاج نہ ہوں؟) اور آخر میں یوں ختم ہوتی ہے: "و انت الرقیب الحاضر انک علی کل شیء قدیر و الحمدلله وحده" (اور تو ہی نگہبان اور حاضر ہے، بے شک تو ہر چیز پر قادر ہے اور حمد صرف اللہ ہی کے لیے ہے)۔ ایران، عراق، افغانستان اور پاکستان سمیت مختلف ممالک میں اہلِ تشیع اس دعا کو اجتماعی طور پر پڑھتے ہیں اور خصوصاً عرفات میں ہزاروں افراد اس میں شرکت کرتے ہیں۔

 اس دعا سے متعلق سنی رائے 
سنی علما کے مطابق یومِ عرفہ (9 ذی الحجہ) نہایت فضیلت اور قبولیتِ دعا کا عظیم دن ہے۔ معتبر سنی فتاویٰ کے مطابق رسول اللہ ﷺ نے فرمایا: ’’یومِ عرفہ کی دعا سب سے بہترین دعا ہے اور سب سے افضل کلمہ جو میں نے اور مجھ سے پہلے انبیا نے کہا وہ یہ ہے: لَا إِلٰهَ إِلَّا اللّٰهُ وَحْدَهُ لَا شَرِيكَ لَهُ، لَهُ الْمُلْكُ وَلَهُ الْحَمْدُ وَهُوَ عَلَىٰ كُلِّ شَيْءٍ قَدِيرٌ‘‘ (ترجمہ: اللہ کے سوا کوئی معبود نہیں، وہ اکیلا ہے، اس کا کوئی شریک نہیں، بادشاہی اسی کی ہے، تمام تعریف اسی کے لیے ہے اور وہ ہر چیز پر قدرت رکھنے والا ہے)۔ یہ حدیث امام ترمذی نے روایت کی ہے۔ سنی موقف کے مطابق اس دن کثرت سے ذکر، توبہ، استغفار اور دعا کرنا مستحب اور باعثِ اجر ہے، چاہے انسان میدانِ عرفات میں موجود ہو یا اپنے مقام پر، کیونکہ یہ دن اللہ تعالیٰ کی رحمت، مغفرت اور جہنم سے آزادی کا خاص موقع سمجھا جاتا ہے۔

 تقابلی جائزہ 
یومِ عرفہ (9 ذی الحجہ) کے بارے میں شیعہ اور سنی دونوں مکاتبِ فکر اسے نہایت بابرکت اور قبولیتِ دعا کا عظیم دن مانتے ہیں، تاہم انداز اور روایات میں کچھ فرق پایا جاتا ہے۔ سنی نقطۂ نظر کے مطابق اس دن کی سب سے افضل دعا وہ ہے جو نبی اکرم ﷺ سے منقول ہے: لَا إِلٰهَ إِلَّا اللّٰهُ وَحْدَهُ لَا شَرِيكَ لَهُ، لَهُ الْمُلْكُ وَلَهُ الْحَمْدُ وَهُوَ عَلَىٰ كُلِّ شَيْءٍ قَدِيرٌ‘‘ (ترجمہ: اللہ کے سوا کوئی معبود نہیں، وہ اکیلا ہے، اس کا کوئی شریک نہیں، بادشاہی اسی کی ہے، تمام تعریف اسی کے لیے ہے اور وہ ہر چیز پر قدرت رکھنے والا ہے) اور اس دن کثرتِ ذکر، توبہ اور استغفار پر زور دیا جاتا ہے، خواہ حاجی عرفات میں ہو یا غیر حاجی اپنے مقام پر۔ اس کے برعکس شیعہ مکتبِ فکر میں اس دن کی خصوصی اہمیت کے ساتھ خصوصاً دعائے عرفۂ امام حسینؑ کو مرکزی مقام حاصل ہے، جو امام حسین بن علی سے منسوب طویل اور معرفت سے بھرپور دعا ہے اور جسے اجتماعی طور پر پڑھنا مستحب سمجھا جاتا ہے۔ نیز ائمہ اہلِ بیتؑ سے منقول روایات کے مطابق زیارتِ امام حسینؑ کی بھی خاص فضیلت بیان کی جاتی ہے۔ یوں دونوں مکاتب یومِ عرفہ کو مغفرت اور قربِ الٰہی کا دن مانتے ہیں، مگر سنی روایت میں عمومی مسنون اذکار پر زور ہے جبکہ شیعہ روایت میں دعائے عرفۂ امام حسینؑ سے منقول دعا کو خاص روحانی مقام حاصل ہے۔

 حوالہ جات 

زمرہ:حج